Der mangler stadig et samlet overblik over, hvor i landet drikkevandet indeholder for høje værdier af de giftige stoffer, der går under fællesbetegnelsen PFAS. Og ifølge brancheforeningen for vandværkerne, Danske Vandværker, kan de først få overblikket i slutningen af året. Men det er ikke godt nok, mener miljøminister Lea Wermelin (S), der nu vil indkalde vandværkerne til en samtale. - Vi skal have styr på, hvilke områder der er forurenet, og derfor skal vi i fællesskab med vandværkerne se på, hvordan vi får ekstra tempo på processen, siger ministeren til TV 2. Allerede afsat penge PFAS er en samlebetegnelse for en række fluorholdige, svært nedbrydelige, miljøfarlige stoffer, hvoraf det mest kendte er PFOS. På nuværende tidspunkt mistænkes 15.000 steder i Danmark at være forurenet med stoffet. Men Lea Wermelin er ikke klar til at love flere penge til at sikre en hurtigere opklaring af, hvilke områder der er berørte. - Det er først efter, at jeg læste det i medierne, at jeg er blevet opmærksom på, at vandværkerne måske ikke er klar med en redegørelse i slutningen af året. Derfor skal jeg først have talt med dem, siger hun. Ministeren peger samtidig på, at den allerede sammen med aftalepartierne i finansloven har sat penge af til både oprydning og oprensning af forurenede områder, ligesom der også i regionsaftalen er sat penge af specifikt til arbejdet med det giftige evighedskemikalie. Minister kaldt i samråd Hos flere af de blå partier er holdningen i dag, at det er langtfra tilfredsstillende. Både Dansk Folkeparti, Venstre og Det Konservative Folkeparti mener, at det går alt for langsomt. Derfor vil Venstre nu have miljøminister Lea Wermelin i samråd, hvor de vil have svar på, hvad ministeren har gjort indtil nu, og om hun kan speede processen op. - Jeg har som den ansvarlige minister været med til at stramme kravene markant. Nu er det så vandværkerne, som sammen med kommunerne skal løse problemet. De siger, at de har udfordringer, og derfor tager jeg nu kontakt til dem, siger Lea Wermelin. Derudover vil flere af partierne – Venstre og Dansk Folkeparti – også øge bevillingen til de danske regioner, så omfanget af forurening i Danmark generelt kan undersøges hurtigere for de giftige flourstoffer.

Referat:
Vandværkerne er først til efteråret klar med et overblik over, hvilke områder der er forurenet med de giftige PFAS-stoffer.